Diari Oficial de la Generalitat Valenciana


Sumari del DOGV 8071, del 27-06-2017 (2017/5751)

ORDRE 11/2017, de 16 de juny, de la Conselleria de Justícia, Administració Pública, Reformes Democràtiques i Llibertats Públiques, per la qual s'aproven les bases reguladores de la concessió de beques per a la realització de pràctiques professionals en la Sotssecretaria i en les direccions generals de la Conselleria.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/06/16/11/dof/vci/html**

### Dades del document

Número de DOGV
:   8071

Data del DOGV
:   27-06-2017

Secció del DOGV
:   I. DISPOSICIONS GENERALS

Número del document
:   2017/5751


Data del document
:   16-06-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Ordre

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació

ORDRE 11/2017, de 16 de juny, de la Conselleria de Justícia, Administració Pública, Reformes Democràtiques i Llibertats Públiques, per la qual s'aproven les bases reguladores de la concessió de beques per a la realització de pràctiques professionals en la Sotssecretaria i en les direccions generals de la Conselleria. [2017/5751]  
Índex  
  
Capítol I. Objecte, requisits i exclusió  
Article 1. Objecte  
Article 2. Requisits de les persones sol·licitants  
Article 3. Casos de no admissió de la sol·licitud  
  
Capítol II. Convocatòria  
Article 4. Contingut i publicitat de les convocatòries i resolucions de concessió  
Article 5. Termini, lloc i forma de presentació de les sol·licituds  
Article 6. Protecció de dades  
  
Capítol III. Procediment i resolució  
Article 7. Ordenació i instrucció  
Article 8. Documentació acreditativa dels mèrits  
Article 9. Comissions avaluadores  
Article 10. Òrgan competent per a resoldre  
Article 11. Procediment  
Article 12. Termini de resolució i notificació  
Article 13. Barem per a l'avaluació dels mèrits  
  
Capítol IV. Condicions de realització i règim d'incompatibilitats  
  
Article 14. Quantia, durada i nombre de beques  
Article 15. Unitat de realització  
Article 16. Justificació i pagament de les beques  
Article 17. Règim d'incompatibilitats  
  
Capítol V. Obligacions, situacions, facultats d'interpretació i pèrdua del dret  
Article 18. Obligacions de la persona beneficiària  
Article 19. Obligacions del departament en què es realitzen les pràctiques  
Article 20. Situacions de la persona beneficiària de la beca  
Article 21. Facultats d'interpretació i incidències  
Article 22. Pèrdua del dret al cobrament i reintegrament  
  
DISPOSICIÓ ADDICIONAL  
Única. Incidència pressupostària  
  
DISPOSICIONS FINALS  
Primera. Normativa aplicable  
Segona. Entrada en vigor  
  
  
PREÀMBUL  
  
La Conselleria de Justícia, Administració Pública, Reformes Democràtiques i Llibertats Públiques, en el marc de la política de la Generalitat dirigida a la millora i l'especialització professional de joves que hagen accedit a una titulació universitària després de finalitzar els estudis, considera necessari donar suport a la formació complementària d'aquest col·lectiu i ofereix, a través de les pràctiques professionals, l'oportunitat de relacionar els coneixements adquirits durant la seua formació universitària amb la gestió de les polítiques de la Generalitat en aquelles matèries les competències de les quals estan assignades a aquesta conselleria, i materialitzar així la previsió arreplegada en el Pla Estratègic de Subvencions publicat en el Portal de Transparència de la Generalitat (gva Oberta).  
L'objectiu que es persegueix amb la concessió de les beques és proporcionar a les persones que estiguen en possessió de les titulacions requerides i complisquen els requisits exigits la possibilitat de formar-se amb la perspectiva d'exercir en el futur activitats professionals relacionades amb els estudis realitzats, millorar la seua ocupabilitat, fomentar la capacitat emprenedora i proporcionar-los una visió de l'Administració i del seu funcionament que, d'una altra manera, no es podria adquirir, i crear, així mateix, sinergies que beneficien tant les persones de la formació de les quals es tracta, com les persones empleades en els distints departaments en què es duran a terme les pràctiques professionals, i redunden en una major eficàcia i eficiència de l'Administració a mitjan termini.  
Amb la publicació d'aquesta ordre es pretén establir un marc normatiu estable, amb vocació de vigència en el temps, que proporcione a les persones que aspiren a ampliar la seua formació a través del gaudi de les beques que es convocaran a l'empara d'aquesta ordre, la informació bàsica relativa als requisits exigibles, i també una llista clara i específica dels mèrits a valorar i les puntuacions atribuïdes a cada un d'aquests, en aplicació dels principis de transparència i seguretat jurídica.  
  
Les beques regulades a través d'aquesta ordre no estan subjectes a la política de la competència de la Unió Europea en matèria d'ajudes públiques i, per tant, no necessiten notificació a la Comissió Europea perquè no tenen els requisits de l'article 107.1 del Tractat de Funcionament de la Unió Europea, ja que, quant a la qualitat de les persones beneficiàries i l'objecte de les beques i la realització de pràctiques professionals, aquestes accions subvencionables no afecten la competència ni els intercanvis comercials entre els estats membres, i tampoc afavoreixen determinades empreses o produccions.  
Aquesta ordre es dicta en l'exercici de les competències atribuïdes a la Generalitat pels articles 49.1 i 53.1 de l'Estatut d'Autonomia de la Comunitat Valenciana, amb subjecció a allò que disposa la normativa vigent en la matèria: Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; Llei 38/2003, de 17 de novembre, general de subvencions; Reial decret 887/2006, de 21 de juliol, pel qual s'aprova el reglament d'aquesta llei; Reial decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació; i també el Decret 132/2009, de 4 de setembre, del Consell, pel qual es regula la concessió de beques.  
En el procés d'elaboració de la norma s'ha seguit el que disposa l'article 43 de la Llei 5/1983, de 30 de desembre, de la Generalitat, del Consell, i consten els informes de l'Advocacia de la Generalitat i de la Intervenció Delegada en la Conselleria de Justícia, Administració Pública, Reformes Democràtiques i Llibertats Públiques.  
Per això, d'acord amb les previsions del Pla Normatiu de l'Administració de la Generalitat 2017, i amb el que disposa la normativa citada, i fent ús de les facultats que em confereixen l'article 28.e de la Llei 5/1983, de 30 de desembre, de la Generalitat, del Consell i el Decret 154/2015, de 18 de setembre, pel qual s'aprova el reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, de conformitat amb el Consell Jurídic Consultiu,  
  
  
ORDENE  
  
CAPÍTOL I  
Objecte, requisits i exclusió  
  
Article 1. Objecte  
Aquesta ordre té com a objecte regular les bases que regiran la concessió de beques per a la realització de pràctiques professionals en la Sotssecretaria o en qualsevol de les direccions generals de la Conselleria de Justícia, Administració Pública, Reformes Democràtiques i Llibertats Públiques.  
  
Article 2. Requisits de les persones sol·licitants  
Per a poder beneficiar-se de les beques per a la realització de pràctiques professionals, les persones sol·licitants hauran de complir i acreditar documentalment, en la data de finalització del termini de presentació de sol·licituds, els següents requisits, que hauran de figurar en les corresponents convocatòries, d'acord amb el que estableix l'article 14 del Decret 132/2009, de 4 de setembre, del Consell, pel qual es regula la concessió de beques:  
a) No ser major de 35 anys i tindre nacionalitat espanyola o la de qualsevol dels estats membres de la Unió Europea.  
b) Estar en possessió de la titulació universitària de llicenciatura o grau, que s'establirà en la corresponent convocatòria en funció de les matèries objecte de la beca i el lloc del seu exercici, sense que hagen transcorregut 5 anys des de la seua obtenció.  
c) No haver gaudit de beques de pràctiques professionals en la Generalitat per un període igual o superior a 36 mesos.  
d) No estar incurses en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat, https://sede.gva.es.  
  
e) No patir malaltia o discapacitat que impedisca el compliment de les obligacions inherents a la concessió i el normal desenvolupament de les pràctiques professionals, excepte el que disposa l'article 13, apartat 2, d'aquesta ordre als efectes de dirimir possibles empats.  
f) Disposar de cobertura sanitària.  
  
Article 3. Casos de no admissió de la sol·licitud  
Les persones sol·licitants que, en el moment de publicar-se la corresponent convocatòria, ja estigueren gaudint una beca de pràctiques professionals en la Generalitat, no podran optar a una nova beca, excepte en els casos següents:  
a) Que resten menys de dos mesos per a la finalització de la beca que ja gaudeixen.  
b) Que es concórrega a la mateixa beca que ja s'està gaudint per haver sigut obtinguda en una convocatòria anterior.  
  
  
CAPÍTOL II  
Convocatòria  
  
Article 4. Contingut i publicitat de les convocatòries i resolucions de concessió  
1. El procediment de concessió d'aquestes beques es tramitarà en règim de concurrència competitiva i s'iniciarà d'ofici, per mitjà de la publicació de la corresponent convocatòria, dictada per la persona titular de la conselleria, en aquells mitjans que siguen preceptius de conformitat amb la normativa que siga aplicable a les beques de pràctiques professionals i a les subvencions.  
2. Les disposicions de la convocatòria detallaran almenys el contingut mínim previst en la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara endavant, Llei 1/2015, de 6 de febrer), i s'aplicarà, així mateix, l'altra normativa de rang superior en matèria de subvencions.  
A fi de garantir la transparència en els procediments de subvencions que està arreplegada en la Llei 19/2013, de 9 de desembre, de transparència, accés a la informació pública i bon govern, les dades relatives a aquestes beques s'inclouran en la Base de Dades Nacionals de Subvencions (BDNS). L'òrgan convocant remetrà a la BDNS, a través del titular de la Sotssecretaria, informació sobre les convocatòries i les resolucions de concessió.  
3. Les persones interessades podran interposar contra aquesta convocatòria un recurs potestatiu de reposició en el termini d'un mes comptador des de l'endemà de la publicació, o bé, directament, un recurs contenciós administratiu, d'acord amb el que disposa la Llei 39/2015, d'1 d'octubre, del procediment administratiu comú de les administracions públiques.  
  
Article 5. Termini, lloc i forma de presentació de les sol·licituds  
1. Les persones aspirants a obtindre una beca han de presentar, exclusivament per via electrònica, una única sol·licitud i el currículum, en model normalitzat, els quals hauran d'emplenar-se obligatòriament i en la seua totalitat, en el termini de 10 dies hàbils, comptadors a partir de l'endemà de la publicació de la convocatòria en el Diari Oficial de la Generalitat Valenciana.  
2. Ambdós documents seran accessibles des de la seu electrònica de la Generalitat, https://sede.gva.es, en l'apartat corresponent a la conselleria convocant.  
3. Mitjançant l'emplenament dels dos documents, les persones sol·licitants obtindran la suma total que resulte de l'autobaremació inicial dels mèrits al·legats en el currículum, d'acord amb els criteris establits en l'article 13 d'aquesta convocatòria.  
4. El formulari de sol·licitud ha d'incorporar una declaració responsable per mitjà de la qual la persona sol·licitant manifestarà, sota la seua responsabilitat, que totes les dades recollides en la sol·licitud i en el currículum que adjunta són certes, les quals estan en la documentació que així ho acredita, documentació que quedarà a disposició de la Generalitat per a la seua comprovació.  
5. Igualment, l'esmentat formulari de sol·licitud inclourà una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en el Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions, a través de certificats telemàtics i, en aquest cas, la persona sol·licitant no haurà d'aportar els certificats corresponents.  
  
6. Per a realitzar la presentació electrònicament, la persona sol·licitant podrà utilitzar els certificats electrònics incorporats al document nacional d'identitat, els certificats electrònics reconeguts i aquells sistemes de firma electrònica avançada que admet l'Administració, segons la normativa vigent.  
7. La presentació de la sol·licitud es podrà acreditar per mitjà del rebut expedit pel registre electrònic i produirà efectes jurídics per al còmput de terminis des de la data d'entrada consignada en el rebut esmentat.  
8. En el cas que una mateixa persona, dins del termini establit, presente més d'una sol·licitud, s'entendrà que l'última presentada reemplaça les anteriors sol·licituds.  
9. La presentació de la sol·licitud comporta l'acceptació per la persona sol·licitant de les bases per les quals es regeix la convocatòria.  
  
Article 6. Protecció de dades  
Les dades de caràcter personal que hi conté podran ser incloses en un fitxer per al seu tractament per la persona responsable, en l'exercici de les funcions que tinga atribuïdes i en l'àmbit de les seues competències. A més, les persones interessades podran exercir els drets d'accés, rectificació, cancel·lació i oposició, tot això de conformitat amb el que disposa la Llei orgànica 15/1999, de 13 de desembre, de protecció de dades de caràcter personal i la normativa que la desplega.  
  
  
  
CAPÍTOL III  
Procediment i resolució  
  
Article 7. Ordenació i instrucció  
1. L'ordenació i instrucció del procediment de concessió correspondran a la Sotssecretaria o a les distintes direccions generals de la conselleria, en funció de la seua competència per raó de la matèria objecte de les beques de pràctiques professionals.  
2. Una vegada finalitzat el termini de presentació de sol·licituds, aquestes seran examinades per l'òrgan instructor, que comprovarà els requisits de les persones sol·licitants, i efectuarà, si escau, els requeriments i les comprovacions que considere convenients.  
3. L'òrgan instructor emetrà un informe, en el qual conste el compliment dels requisits de les persones sol·licitants.  
  
Article 8. Documentació acreditativa dels mèrits  
1. A fi de reduir càrregues administratives a les persones interessades, no s'ha d'adjuntar cap documentació a la sol·licitud i al currículum.  
  
2. Els mèrits no acreditats no seran tinguts en compte als efectes de la seua valoració.  
3. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no posseeix la totalitat dels requisits exigits, se li requerirà l'acreditació d'aquests. Si no foren acreditats en el termini que s'establisca en el requeriment, les persones requerides quedaran excloses del procés, després del tràmit d'audiència i la indicació de les inexactituds o falsedats detectades.  
La inexactitud, falsedat o omissió, en les dades o manifestacions que es facen constar en la sol·licitud o en la declaració responsable, així com la falta d'acreditació dels requisits exigits, una vegada requerida la seua esmena i transcorregut el termini de previst en l'article 68 de la Llei 39/2015, d'1 d'octubre, del procediment administratiu comú de les administracions públiques, determinarà la impossibilitat de continuar l'exercici del dret o activitat afectada des del moment que es tinga constància d'aquests fets i la iniciació del corresponent procediment per al reintegrament, si escau, de les quantitats cobrades indegudament.  
  
5. Les convocatòries podran establir l'obligatorietat de presentar documentació específica i, expressament en aquest cas, han d'indicar la forma en què haurà d'aportar-se.  
  
Article 9. Comissions avaluadores  
1. En cada convocatòria es constituirà una comissió avaluadora per a l'examen de les sol·licituds, els membres de la qual seran nomenats, per l'òrgan convocant, entre el personal funcionari de carrera del grup A1 que preste serveis en la unitat administrativa que constituirà el lloc de realització de la pràctica professional.  
La comissió esmentada estarà composta, almenys, per la Presidència i dues vocalies, una de les quals serà exercida per la Secretaria amb veu i vot.  
2. La Presidència de la comissió avaluadora correspondrà a la persona titular de la subdirecció general o de la direcció de servei en què es durà a terme la pràctica professional, o equivalent, del departament en què es durà a terme la pràctica professional.  
3. El funcionament d'aquesta comissió s'ajustarà a les previsions de la normativa reguladora del règim jurídic dels òrgans col·legiats, i s'adoptaran els acords per majoria simple.  
Així mateix, s'alçarà acta tant de les sessions fetes com dels acords adoptats.  
4. La comissió remetrà la corresponent proposta a l'òrgan competent per a resoldre.  
5. Les persones integrants de la comissió podran ser assessorades pel personal tècnic o professional que es considere necessari, que podrà assistir amb veu però sense vot.  
6. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre dones i homes.  
  
Article 10. Òrgan competent per a resoldre  
Correspon a la persona titular de la conselleria competent en matèria de justícia, reformes democràtiques, funció pública, consultes populars, col·legis professionals, fundacions, associacions, registres i notariat, la facultat de resoldre la concessió de beques de pràctiques professionals.  
  
  
Article 11. Procediment  
1. Dins dels 15 dies hàbils següents a l'acabament del termini de presentació de sol·licituds, la comissió avaluadora es reunirà a fi de valorar els mèrits presentats per les persones sol·licitants.  
2. Per a valorar els mèrits al·legats per cada sol·licitant en el marc de cada convocatòria, la comissió avaluadora aplicarà el barem establit en l'article 13 d'aquesta ordre.  
3. La comissió avaluadora elaborarà una llista de les persones aspirants ordenada d'acord amb la puntuació obtinguda en l'autobaremació, sobre la base dels mèrits establits en aquesta ordre, i s'avaluaran els mèrits al·legats pels aspirants d'acord amb la informació que es desprenga d'allò que s'ha consignat en l'autobarem.  
4. A continuació publicarà, en ordre decreixent, la llista provisional de puntuacions en la seu electrònica o portal institucional de la Generalitat en internet, https://sede.gva.es, i concedirà un termini de 10 dies hàbils a les persones interessades perquè presenten la documentació acreditativa del compliment dels requisits i dels mèrits al·legats en la sol·licitud, amb l'advertència que, si no presenten la documentació requerida, es considerarà que perden el seu dret a optar a l'entrevista.  
  
5. Transcorregut aquest termini, si s'ha produït alguna variació en la llista provisional com a conseqüència de la revisió de la documentació aportada, es publicarà novament la llista i es concedirà un termini de 10 dies per a formular les al·legacions que es consideren oportunes.  
  
Una vegada resoltes les al·legacions formulades, l'òrgan instructor, a la vista d'això, determinarà el nombre de sol·licitants que hauran de presentar-se per a la realització de l'entrevista prevista en l'article 13, i seran convocades les persones aspirants que hagen obtingut les 15 millors puntuacions d'acord amb els criteris establits en el barem.  
6. L'entrevista tindrà, preferentment, caràcter presencial, i es podrà realitzar per videoconferència o mitjans semblants en els casos en què la comissió avaluadora ho considere degudament justificat.  
7. Finalitzat el procés selectiu, la comissió avaluadora, en el termini de 10 dies hàbils, elaborarà una proposta motivada de resolució que contindrà la relació de persones beneficiàries i una o diverses borses de reserva, constituïdes per les persones aspirants que no resulten adjudicatàries de les beques i prioritzades per ordre decreixent de puntuació, per a cobrir les vacants que pogueren produir-se durant el període de vigència d'aquelles. Així mateix, s'inclourà una relació dels i les aspirants les sol·licituds dels quals hagen sigut desestimades, i s'hi indicaran les causes que han motivat la denegació.  
8. Vista la proposta motivada de resolució formulada per la corresponent comissió avaluadora, l'òrgan competent per a resoldre dictarà la resolució de la convocatòria.  
  
Article 12. Termini de resolució i notificació  
1. La resolució de concessió es publicarà en el Diari Oficial de la Generalitat Valenciana, amb expressió de la convocatòria, del programa i crèdit pressupostari a què s'imputen les beques atorgades, les persones beneficiàries, les quantitats concedides i la seua finalitat.  
  
De conformitat amb la normativa que resulte aplicable a les subvencions i a les beques de pràctiques professionals, la resolució de convocatòria determinarà, si és el cas, les formes addicionals de publicitat de la resolució de concessió.  
2. La publicació de l'esmentada resolució produirà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica o portal institucional de la Generalitat en internet, https://sede.gva.es. El termini màxim per a dictar i publicar la resolució serà de tres mesos comptadors des de l'endemà de la data de publicació de la convocatòria, sense perjudici que puga ampliar-se en els termes previstos per la normativa reguladora del procediment administratiu comú.  
3. Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
4. En contra de les resolucions que es dicten, que esgoten la via administrativa, es pot interposar, potestativament, un recurs de reposició davant de l'òrgan que les va dictar, en el termini d'un mes comptador des de l'endemà de la publicació de la resolució corresponent, o el recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la resolució corresponent, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició, per part de les persones interessades, de qualsevol altre recurs que consideren pertinent.  
  
  
Article 13. Barem per a l'avaluació dels mèrits  
1. Els criteris que serviran de base per a l'atorgament de les beques que es convoquen seran els següents amb la ponderació que s'estableix en aquest article, els quals fixen que el màxim de puntuació total que es pot obtindre serà de 35 punts, dels quals 28 punts corresponen a la puntuació màxima dels apartats A al E, i 7 punts corresponen a la puntuació màxima per l'apartat F, entrevista/prova:  
A) Expedient acadèmic: fins a un màxim de 15 punts.  
A.1) La puntuació assignada a l'expedient acadèmic coincidirà amb la nota mitjana ponderada, que donarà lloc a una valoració entre 5 i 10 punts d'acord amb l'escala següent:  
- Nota mitjana 5: 5 punts  
- Nota mitjana 6: 6 punts  
- Nota mitjana 7: 7 punts  
- Nota mitjana 8: 8 punts  
- Nota mitjana 9: 9 punts  
- Nota mitjana 10: 10 punts  
Quan la ponderació s'haja realitzat amb un sistema de puntuació de 0 a 4, s'aplicarà el que disposa l'article 5 del Reial decret 1125/2003, de 5 de setembre.  
A.2) L'especialització acadèmica en matèries relacionades amb les corresponents convocatòries es valorarà entre 0 i 3 punts. Per especialització acadèmica s'entenen les assignatures relacionades amb la beca, sempre que no formen part dels estudis que han conduït a l'obtenció de la titulació exigida i es valorarà amb un màxim de 0,20 punts per assignatura.  
A.3) Altres títols acadèmics oficials, relacionats amb les matèries que siguen objecte de les beques convocades, que no constituïsquen un requisit per a la concessió de les beques convocades, es valoraran amb un màxim de 3 punts, atenent l'escala següent:  
- Doctor/a: 2 punts.  
- Altres llicenciatures o graus: 1 punt.  
- Diplomatures: 0,50 punts.  
- Màster universitari oficial: 0,50 punts.  
  
B) Coneixements de valencià: fins a un màxim de 2,5 punts  
B.1) Es puntuarà amb 0,20 punts cada nivell superat, d'acord amb el marc comú europeu de referència per a les llengües, tenint en compte l'equivalència dels certificats expedits o homologats per la Junta Qualificadora de Coneixements de Valencià.  
B.2) Les especialitats en coneixement de valencià següents es valoraran, cada una d'aquestes, amb 0,50 punts addicionals:  
- Especialitat de Correcció de Textos: 0,50 punts.  
- Especialitat en Llenguatge als Mitjans de Comunicació: 0,50 punts.  
- Especialitat en Llenguatge Administratiu: 0,50 punts.  
C) Coneixement d'idiomes de la Unió Europea: fins a un màxim de 3 punts.  
C.1) Es valorarà cada nivell superat, d'acord amb el marc comú europeu de referència per a les llengües, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat A.3 no es podrà computar també en aquest apartat.  
Aquest apartat i el següent s'aplicaran de forma excloent, i s'ha d'optar en cada convocatòria per algun dels dos, si és el cas.  
C.2) En aquelles beques en què, per la seua naturalesa, el coneixement d'un idioma siga un element essencial i així s'acredite, es valorarà fins a 2 punts, d'acord amb el criteri establit en l'apartat B.1 del barem, si bé, respecte dels idiomes anglés i francés, únicament es computaran en aquest apartat els nivells superiors a l'intermedi de l'Escola Oficial d'Idiomes (B1) o equivalent.  
C.3) Altres idiomes cooficials de la Unió Europea: fins a un màxim d'1 punt.  
Només es valoraran els títols expedits per les escoles oficials d'idiomes, universitats, ministeris o organismes oficials acreditats.  
Es valorarà cada nivell superat amb 0,10 punts.  
D) Coneixements addicionals: fins a un màxim de 6 punts.  
D.1) Experiència professional relacionada directament amb l'objecte de la beca, fins a 2 punts. Es computarà 0,10 per cada mes complet treballat.  
D.2) Cursos de formació relacionats amb l'objecte de la beca, fins a un màxim de 4 punts, atenent els criteris que s'exposen a continuació.  
  
Es valoraran els cursos de formació i perfeccionament de durada igual o superior a 15 hores que hagen sigut cursats o impartits per la persona interessada, d'acord amb l'escala següent:  
a) De 200 o més hores: 3,00 punts.  
b) De 100 o més hores: 2,00 punts.  
c) De 75 o més hores: 1,50 punts.  
d) De 50 o més hores: 1,00 punt.  
e) De 25 o més hores: 0,50 punts.  
f) De 15 o més hores: 0,20 punts.  
Els cursos a què haja assistit la persona interessada o que aquesta haja impartit hauran de pertànyer a organismes oficials o centres de formació reconeguts i es valoraran una sola vegada, amb independència d'haver sigut cursat o impartit en successives edicions el mateix curs.  
No es puntuaran en cap cas, en aquest subapartat ni en l'apartat C anterior, els cursos de valencià i d'idiomes.  
E) Altres mèrits: fins a un màxim d'1,50 punts.  
Es concedirà fins a un màxim d'1,50 punts per als mèrits següents, sempre que no siguen requisit ni es troben inclosos en la resta d'apartats d'aquest article, i estiguen degudament acreditats.  
E.1) La publicació d'articles especialitzats en revistes de reconegut prestigi, d'àmbit autonòmic, nacional o internacional, així com de llibres monogràfics, es valorarà amb un màxim de 0,50 punts, sempre que es tracte d'articles o llibres relacionats amb l'objecte de les beques convocades, i es computaran de la manera següent:  
- Llibres: 0,50 punts.  
- Capítols de llibres: 0,25 punts.  
- Articles: 0,10 punts.  
E.2) El coneixement d'idiomes no comunitaris es valorarà amb un màxim de 0,50 punts, a raó de 0,10 punts per cada nivell superat.  
A aquests efectes, únicament s'admetrà la seua acreditació per mitjà de títols expedits per l'escola oficial d'idiomes, universitats, ministeris o organismes oficials acreditats.  
E.3) Els cursos de formació a què haja assistit o haja impartit la persona interessada, que estiguen vinculats a les matèries que constitueixen l'objecte de les titulacions admeses per a concórrer a la convocatòria, així com aquells sobre coneixements d'aplicacions informàtiques d'anàlisi documental o de gestió de bases de dades, podran ser valorats amb un màxim de 0,50 punts, i seran computats de la manera següent:  
  
- Cursos de 50 o més hores: 0,50 punts.  
- Cursos de 25 o més hores: 0,25 punts.  
- Cursos de 15 o més hores: 0,10 punts.  
Els cursos a què haja assistit la persona interessada o que aquesta haja impartit hauran de pertànyer a organismes oficials o centres de formació reconeguts i es valoraran una sola vegada, amb independència d'haver sigut cursat o impartit en successives edicions el mateix curs.  
  
F) Entrevista/prova: fins a un màxim de 7 punts.  
Les persones sol·licitants que hagen obtingut les 15 millors puntuacions seran convocades a una entrevista que versarà sobre la seua formació, la seua trajectòria acadèmica i professional, i els seus coneixements entorn de les matèries relacionades amb l'objecte de les beques a la concessió de les quals concorren.  
L'entrevista podrà ser valorada amb un màxim de 7 punts i el resultat se sumarà a la puntuació obtinguda per a cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
La no-presentació de la persona aspirant a l'entrevista/prova comportarà la seua exclusió de la convocatòria.  
2. En cas d'empat, es resoldrà a favor de la persona que haja acreditat el reconeixement de l'òrgan competent de tindre una discapacitat, el ser víctima de violència de gènere o d'accions terroristes, en el marc dels principis determinats en l'article 2 d'aquesta ordre i de conformitat amb la normativa vigent que siga aplicable en cada un dels supòsits esmentats.  
En els altres casos d'empat, així com quan aquest persistisca després d'aplicar l'apartat anterior, es considerarà primer el candidat o candidata que tinga la major puntuació obtinguda, d'acord amb el que s'indica a continuació, i per aquest ordre:  
a) En primer lloc, el candidat o la candidata que haja obtingut major puntuació en l'apartat relatiu a l'entrevista.  
b) Si persisteix l'empat, qui haja obtingut major puntuació en l'apartat relatiu a l'expedient acadèmic.  
c) Si persisteix l'empat, qui haja obtingut major puntuació en l'apartat relatiu als coneixements addicionals relacionats amb l'objecte de la beca.  
d) Si persisteix l'empat, qui haja obtingut major puntuació en l'apartat relatiu a coneixements de valencià.  
e) Si persisteix l'empat, qui haja obtingut major puntuació en l'apartat relatiu a coneixement d'idiomes de la Unió Europea.  
f) Si persisteix l'empat, qui haja obtingut major puntuació en l'apartat relatiu a altres mèrits.  
g) Si encara així persisteix l'empat, es dirimirà per ordre alfabètic de cognoms i nom, començant per la lletra que resulte triada, de conformitat amb el resultat del sorteig fet anualment, en el qual es fixa l'ordre d'intervencions de les persones aspirants a les proves selectives.  
  
  
  
CAPÍTOL IV  
Condicions de realització i règim d'incompatibilitats  
  
Article 14. Quantia, durada i nombre de beques  
1. La quantitat inicial de percepció per a les beques professionals serà de 1.000 euros (mil euros) bruts mensuals, o aquella altra quantia que es determine de conformitat amb la normativa aplicable en matèria de beques de pràctiques professionals.  
Sobre l'esmentada quantia es practicaran les oportunes retencions d'acord amb la normativa aplicable, així com la corresponent cotització a la Seguretat Social en els termes establits en el Reial decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació.  
Les quantitats pagades no tindran en cap cas el caràcter de salari o retribució, sinó d'ajuda econòmica per a les despeses que la beca comporta, i no existirà vinculació laboral o administrativa entre la persona beneficiària i la Generalitat.  
2. Cada convocatòria establirà el període de durada de les beques de pràctiques professionals i les condicions en què aquestes podran prorrogar-se, per un període màxim de 12 mesos addicionals, sense necessitat de nova convocatòria, sempre que existisca crèdit pressupostari adequat i suficient, i que l'exercici de l'activitat que s'efectue així ho requerisca o aconselle. El període inicial de la beca no podrà superar els 12 mesos de durada, comptadors des del dia que s'indique en la corresponent resolució de concessió.  
3. La quantia i la durada establides en els paràgrafs anteriors s'adequaran, en tot cas, a les modificacions i actualitzacions que establisca la normativa de la Generalitat en matèria de beques professionals.  
4. Les convocatòries establiran el nombre de beques de pràctiques professionals per titulació a concedir en funció de l'existència de crèdit pressupostari adequat i suficient.  
  
Article 15. Unitat de realització  
En funció de la naturalesa de les beques de pràctiques professionals, aquestes es realitzaran en la unitat determinada expressament per cada convocatòria, que igualment establirà la titularitat de la direcció tècnica, supervisió i tutoria de les beques.  
  
Article 16. Justificació i pagament de les beques  
1. L'import de cada beca es pagarà per mensualitats vençudes, després de l'expedició, per part de la persona titular de la subdirecció general o direcció del servei en què es desenvolupe la beca de pràctiques professionals, d'un certificat que acredite un satisfactori nivell de dedicació i aprofitament, i en el qual es faça constar que s'ha realitzat la pràctica d'acord amb la finalitat que justifica la concessió de la beca.  
  
2. Si una vegada concedides les beques, algun període de desenvolupament de les pràctiques no es realitza durant un mes complet i implica un meritació econòmica inferior al mes natural, la prestació econòmica serà proporcional al període esmentat. En aquests supòsits es garantirà, en tot cas, el dret a l'audiència de la persona interessada.  
3. A la finalització del període de durada de les beques, i en el termini màxim de 30 dies, les persones beneficiàries hauran de lliurar una memòria sobre les activitats realitzades i els coneixements adquirits. El lliurament de la memòria i l'informe favorable posterior per part de la direcció tècnica seran condicions indispensables per al pagament de l'import de l'últim mes del període de durada de les beques.  
  
Article 17. Règim d'incompatibilitats  
1. L'obtenció d'una beca en el marc d'aquestes bases és incompatible amb l'exercici de les activitats pròpies de qualsevol altra beca o ajuda, i també amb la realització de qualsevol altra activitat laboral remunerada que supose concurrència amb l'objecte i la dedicació de la beca obtinguda, o que n'impedisca el compliment de les obligacions derivades del normal desenvolupament d'aquesta.  
2. La persona beneficiària ha de comunicar a l'òrgan concedent, tan prompte com ho conega, l'obtenció d'altres subvencions, ajudes, ingressos o recursos que financen les activitats subvencionades.  
  
  
CAPÍTOL V  
Obligacions, situacions, facultats d'interpretació   
i pèrdua del dret  
  
Article 18. Obligacions de la persona beneficiària  
Són obligacions de la persona beneficiària de la beca, a més de les establides en la Llei general de subvencions i en la resta de la normativa vigent en matèria de subvencions:  
1. Estar al corrent en el compliment de les seues obligacions tributàries i amb la Seguretat Social, tot això amb anterioritat a dictar-se la proposta de resolució de concessió de la beca, de conformitat amb la Llei 38/2003, de 17 de novembre, per a la qual cosa podrà autoritzar expressament l'Administració per a l'obtenció dels corresponents certificats en subscriure el model de sol·licitud. En cas contrari, haurà d'aportar la documentació que acredite el compliment dels requisits esmentats.  
  
2. Incorporar-se al departament que se li indique en el termini establit per a realitzar l'activitat que ha motivat la concessió durant el període de gaudi i a guardar el secret degut i la confidencialitat dels assumptes en què intervinga, a més de les obligacions que amb caràcter general s'estableixen en la Llei 38/2003, de 17 de novembre, i aquelles obligacions que puga fixar o determinar-se en la convocatòria.  
3. Acceptar la concessió de la beca i renunciar a qualsevol altra beca coetània que gaudisca.  
4. Exercir les pràctiques amb un horari màxim de 30 hores setmanals, que es distribuiran de la forma en què organitze el seu tutor o tutora durant el període de gaudi de la beca.  
  
Article 19. Obligacions del departament en què es realitzen les pràctiques  
Són obligacions de l'òrgan administratiu a què s'adscriguen les persones beneficiàries de les beques per a pràctiques professionals objecte d'aquestes bases:  
a) Proporcionar el suport necessari i facilitar la utilització dels mitjans, instruments i equips que resulten necessaris per l'exercici normal de l'activitat objecte de les beques de pràctiques professionals.  
b) Designar un tutor o una tutora que coordinarà i orientarà les activitats que han de realitzar les persones becades, assignarà les funcions a realitzar en el curs de les seues pràctiques, farà el seguiment i donarà el suport necessari, resoldrà els dubtes que puguen sorgir i n'avaluarà l'aprofitament.  
c) Vetlar pel desenvolupament adequat del programa de formació.  
d) Expedir el corresponent certificat d'aptitud i aprofitament a favor del becari o de la becària, després de la finalització del termini de la beca i després de l'informe favorable del tutor o tutora.  
  
Article 20. Situacions de la persona beneficiària de la beca  
1. Quan la persona beneficiària de la beca siga empleada de la Generalitat quedarà en la situació administrativa que escaiga, d'acord amb la normativa corresponent en matèria de funció pública.  
2. La concessió i l'aprofitament de la beca no implicarà cap vinculació laboral o administrativa amb el departament o l'entitat de la Generalitat que l'atorgue.  
  
Article 21. Facultats d'interpretació i incidències  
1. En el marc de cada convocatòria, la persona titular de l'òrgan administratiu competent per raó de la matèria resoldrà, per delegació de la persona titular de la conselleria, tant els dubtes com els conflictes que puguen plantejar les persones beneficiàries de les beques en l'exercici de la seua funció, o les unitats administratives que els tutelen. Al mateix temps, resoldrà les incidències que es produïsquen durant el període de gaudi de les beques amb audiència prèvia de la persona interessada.  
  
2. La renúncia a la beca suposarà la pèrdua de tots els drets inherents a aquesta i, per tant, el seu import deixarà de percebre's a partir d'aqueix moment.  
3. En cas de renúncia a la beca concedida, la persona titular de l'òrgan administratiu competent per raó de la matèria, si ho considera convenient, podrà cobrir les vacants que es puguen produir, i per a això se servirà de la borsa o borses de reserva que resulten del procediment de selecció prèviament efectuat i en l'ordre establit en aquella.  
  
4. En els supòsits en què per raó de part, adopció o acolliment s'interrompa el període de durada establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Article 22. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el cas de falta de justificació o de concurrència de les causes previstes per la Llei 38/2003, de 17 de novembre, i la Llei 1/2015, de 6 de febrer.  
2. Escaurà el reintegrament de la quantitat percebuda i l'exigència de l'interès de demora corresponent des del moment del pagament de la beca fins a la data en què s'acorde la idoneïtat del reintegrament, d'acord amb el que disposa la Llei 38/2003, de 17 de novembre, així com en els casos següents:  
a) Quan es destine la quantitat percebuda a fins contraris o incompatibles amb el fi de la beca.  
b) Quan s'incórrega en algun dels casos d'incompatibilitat de la beca establits en aquestes bases.  
3. En la tramitació dels procediments previstos en aquest article es garantirà en tot cas el dret d'audiència a la persona interessada, i queden a la seua disposició els recursos que siguen procedents, d'acord amb la normativa aplicable.  
4. Contra les resolucions que es dicten, que esgoten la via administrativa, es pot interposar, potestativament, un recurs de reposició davant de l'òrgan que les va dictar, en el termini d'un mes comptador des de l'endemà la notificació, o un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la resolució corresponent, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició, per part de les persones interessades, de qualsevol altre recurs que estimen pertinent.  
  
  
DISPOSICIÓ ADDICIONAL  
  
Única. Incidència pressupostària  
L'aprovació d'aquestes bases no podrà suposar increment de cost econòmic en el pressupost de la Generalitat. Seran les corresponents convocatòries les que, d'acord amb la Llei 1/2015, de 6 de febrer, arreplegaran les línies a què s'imputa el pagament de les beques, i també l'import global màxim destinat a pagar-les.  
  
  
  
DISPOSICIONS FINALS  
  
Primera. Normativa aplicable  
En tot allò no regulat en aquesta ordre caldrà ajustar-se al que disposa la Llei 38/2003, de 17 de novembre, general de subvencions i la normativa que la desplega, arreplegada en el Reial decret 887/2006, de 21 de juliol.  
Igualment, en tot allò que no s'opose al que estableix la Llei 1/2015, de 6 de febrer, seran aplicables el Decret 132/2009, de 4 de setembre, del Consell, pel qual es regula la concessió de beques, i l'Ordre 17/2011, de 6 de maig, de la Conselleria de Justícia i Administracions Públiques, per la qual es desenvolupa el capítol II, de les beques de pràctiques professionals, del mencionat Decret 132/2009, o la normativa que els substituïsca.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 16 de juny de 2017  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI